b'\n_START_ARTICLE_\nTaller Masriera\n_START_SECTION_\nDescripci\xc3\xb3\n_START_PARAGRAPH_\nUbicada al districte de l\'Eixample, la Casa Taller dels Germans Masriera \xc3\xa9s un edifici entre mitgeres que es troba a l\'illa de cases delimitada pels Carrers de Bail\xc3\xa8n, del Consell de Cent, el Passeig de Sant Joan i el Carrer Diputaci\xc3\xb3. Disposa d\'una \xc3\xbanica fa\xc3\xa7ana exterior afrontada al Carrer Bail\xc3\xa8n, amb una alineaci\xc3\xb3 reculada respecte la resta d\'edificis ve\xc3\xafns._NEWLINE_Ubicat en una parcel\xc2\xb7la de superf\xc3\xadcie irregular el taller dels Masriera tenia, en un principi, forma de temple amfipr\xc3\xb2stil i era un edifici a\xc3\xafllat de planta rectangular enmig d\'un jard\xc3\xad. Aquest edifici en forma de temple presentava una fa\xc3\xa7ana principal orientada al carrer de Bail\xc3\xa8n consistent en un p\xc3\xb2rtic hex\xc3\xa0stil de columnes estriades cor\xc3\xadnties sobre podi amb una \xc3\xa0mplia escalinata de vuit graons. Aquestes columnes sostenen el porxo d\'acc\xc3\xa9s, cobert amb un sostre cassetonat. La fa\xc3\xa7ana interior, que com el p\xc3\xb2rtic de columnes \xc3\xa9s fet de pedra, presenta una \xc3\xbanica porta allindanada al bell mig, amb la llinda i els muntants ornats a base de motllures, oves i palmetes. El coronament de la fa\xc3\xa7ana consisteix en un entaulament i un front\xc3\xb3 triangular motllurats. Els acroteris estan ornats amb un disc esculpit sobre el que s\'alcen dues escultures de pedra en forma de griu rampant, amb llurs ales fetes de ferro colat. Coronant l\'angle central del front\xc3\xb3, un acroteri de pedra en forma de palmeta flanquejada de volutes d\'acant. Aquest front\xc3\xb3 trasllada a la fa\xc3\xa7ana la f\xc3\xb3rmula de la coberta de l\'edifici, consistent en una teulada a doble vessant perforada amb grans claraboies que proporcionen llum natural zenital a l\'interior del taller. Si l\'edifici originari presentava un sol nivell de gran projecci\xc3\xb3 en al\xc3\xa7ada, les dues ales laterals afegides amb posterioritat mostren una estructura en al\xc3\xa7at consistent en planta baixa, dos pisos i terrat transitable. Aquestes adicions s\'obren al carrer per mitj\xc3\xa0 de portals a planta baixa i per mitj\xc3\xa0 de finestrals tripartits amb pilastres toscanes a les plantes superiors._NEWLINE_Un altre element interessant vinculat a la finca \xc3\xa9s, precisament, la reixa que la delimita, consistent en un basament de pedra sobre el que reposa una reixa de barrots de fosa. La porta d\'aquesta reixa, ornada amb motius neocl\xc3\xa0ssics, acull dues grans estrelles que emmarquen les inicials dels propietaris originals de l\'edifici, Francesc i Josep masriera.\n_START_SECTION_\nHist\xc3\xb2ria\n_START_PARAGRAPH_\nAquest edifici fou dissenyat per Josep Vilaseca i Casanova l\'any 1882 per als germans Masriera. Els c\xc3\xa8lebres pintors Josep i Francesc Masriera necessitaven un taller de pintura i escultura per a la seva producci\xc3\xb3 i Vilaseca els constru\xc3\xad aquest "temple de les arts" finalitzat el 1884. Alguns autors han volgut trobar en el temple rom\xc3\xa0 de Barcelona del Forum de Barcino una font d\'inspiraci\xc3\xb3 per al disseny d\'aquesta casa-taller. Sigui com sigui, l\'edifici, que fou constru\xc3\xaft en un inusual classicisme arqueol\xc3\xb2gic amb algunes concessions a l\'eclecticisme imperant, es conceb\xc3\xad com un edifici exempt. Tanmateix, posteriorment a la seva construcci\xc3\xb3, l\'any 1913 s\'afegiren els dos cossos que el flanquegen en una reforma realtizada per Jeroni Martorell. L\'any 1933 Llu\xc3\xads Masriera i Ros\xc3\xa9s, fill de Josep, ja era conegut com un dels majors orfebres i dramaturgs de la ciutat i convert\xc3\xad el taller dels seus antecessors en un teatre i cine conegut com la Sala Studium, destinat a les representacions amateurs. Tanmateix, aquest espai esc\xc3\xa8nic tamb\xc3\xa9 acollia altres esdeveniments literaris i musicals, amb la participaci\xc3\xb3 de m\xc3\xbasics c\xc3\xa8lebres com Alicia de Larrocha. En l\'actualitat l\'edifici acull la Petita Companyia del Cor Eucar\xc3\xadstic de Jes\xc3\xbas, una congregaci\xc3\xb3 religiosa femenina._NEWLINE_La construcci\xc3\xb3 va ser encarregada a Josep Vilaseca, que havia estat tamb\xc3\xa9 l\'autor de l\'Arc del Triomf i de la Casa del Paraig\xc3\xbces, entre d\'altres, que va reproduir l\'estructura dels temples cl\xc3\xa0ssics: planta rectangular, p\xc3\xb2rtic amb sis columnes cor\xc3\xadnties enlairat sobre un basament i front\xc3\xb3 triangular decorat als extrems amb sengles escultures que representen dos lleons alats._NEWLINE_L\'edifici, doncs, funcionava com a taller per a la realitzaci\xc3\xb3 d\'obres pict\xc3\xb2riques i escult\xc3\xb2riques, per\xc3\xb2 no era la seva \xc3\xbanica funci\xc3\xb3. La fam\xc3\xadlia Masriera tamb\xc3\xa9 la utilitzava, com es feia en la major part dels tallers de l\'\xc3\xa8poca, com a espai d\'emmagatzematge d\'obres d\'alt valor art\xc3\xadstic que adquirien o creaven els treballadors d\'all\xc3\xad. D\'aquesta manera, el taller es convertia aix\xc3\xad en una esp\xc3\xa8cia de museu privat. A m\xc3\xa9s, l\'edifici tamb\xc3\xa9 es va convertir en un espai de trobada entre els artistes de tots els \xc3\xa0mbits, esdevenint l\'espai en un lloc de tert\xc3\xbalies, concerts o representacions teatrals. Aqu\xc3\xad \xc3\xa9s on, el 1935, Federico Garc\xc3\xada Lorca va llegir per primer cop la seva obra Do\xc3\xb1a Rosita la soltera o el lenguaje de las flores._NEWLINE_Actualment, el taller Masriera (abandonat des del 2009) es troba en males condicions, tot i que conserva part del seu encant. Es troba una mica ennegrit a causa de la pol\xc2\xb7luci\xc3\xb3. A principis 2015, el grup inversor d\'un projecte d\'hotel a l\'edifici del Deutsche Bank compr\xc3\xa0 l\'immoble per cedir-lo a l\'Ajuntament de Barcelona a canvi de permisos d\'edificabilitat Quan pass\xc3\xa9s a disponibilitat municipal es plantejaria convertir-lo en equipament social o cultural per Barcelona. A final de 2015, per\xc3\xb2, es desestim\xc3\xa0 aquesta opci\xc3\xb3, tot i que es va mantenir l\'inter\xc3\xa9s de l\'Ajuntament per l\'immoble.'